Den danske herreliga er stærk. Det er Champions League-ottendedelsfinalen mellem GOG og Aalborg et fornemt bevis på. Nordjyderne vandt den første ottendedelsfinale i Aalborg med 30-28, og tomålsføringen tager de med til Fyn torsdag aften, hvor GOG tager imod – men ikke i den intimiderende hal i Gudme. - Der er ingen tvivl om, at vi kommer under et pres, men Arena Fyn i Odense er stadig lidt en hjemmebane på udebane for dem. - Atmosfæren er på ingen måde lige så intens og intim som i Gudme, siger Henrik Møllgaard til Nordjyske. I GOG-lejren er håbet, at den enorme opbakning kan give de ekstra og afgørende procenter. - Selvfølgelig har Aalborg lidt en fordel, i og med at de fører med to mål fra det første opgør, men vi spiller hjemme i en fyldt arena, så jeg håber, at vi kan nappe den, siger Frederik Clausen til TV 2 Sport. Fejlmargen bliver afgørende Som så ofte før forventes duellen mellem GOG og Aalborg at blive tæt. Det er aktørerne også bevidste om. - Det bliver uden tvivl en rigtig herrefight. Det bliver en kamp, hvor alt er på spil, og alt bliver efterladt på banen, siger Buster Juul ifølge Ritzau til Aalborg Håndbolds hjemmeside. - Jeg forventer, at det bliver marginaler, der afgør tingene – stolpe ud og stolpe ind til sidst. Det hold, der leverer den mest koncentrerede indsats, går videre til kvartfinalerne, hælder Frederik Clausen til. - Det kommer til at handle om fejlene – det, tror jeg, bliver afgørende. Dem, der vinder kontrakampen, vinder kampen, siger han til TV 2 Sport. Dansk håndbold i fremgang At det er to danske hold, der tørner sammen i denne fase af Champions League, er en imponerende bedrift, mener TV 2 Sports håndboldekspert Daniel Svensson. - Det er enormt stort, at GOG og Aalborg er med i Champions League og møder hinanden. - Det er bestemt et udtryk for, at dansk håndbold er blevet bedre. Vi har profiler i alle aldre og kategorier. Bare i det her opgør har vi Henrik Mølgaard, der er sidst i 30’erne, og udover ham har vi Simon Pytlick, Emil Madsen og Lukas Jørgensen. Den samlede vinder af de to opgør møder FC Barcelona i kvartfinalen. Og udsigten til det eventuelle stormøde begejstrer Frederik Clausen. - Det ville være kæmpestort at møde mægtige Barcelona. Det ville være en kæmpe forløsning for klubben, og alt det, de har gjort de sidste år. Så det ville være et kæmpe skulderklap, hvis vi når så langt, siger GOG-spilleren til TV 2 Sport. Returkampen mellem GOG og Aalborg fløjtes i gang torsdag klokken 20.45.

Referat:
GOG og Aalborg mødes i en uhyre spændende og afgørende duel i Champions League.